Mandag aften måtte Nordjyllands Politi lede både til lands og i luften, da en 82-årig kvinde blev meldt savnet af sin søn ved Råbjerg Mile ved 18-tiden. - På det her tidspunkt havde sønnen og flere andre ledt i området i halvanden time, så vi sendte et par patruljevogne derop og også en helikopter i luften for at finde hende, siger Jesper Sørensen, vagtchef ved Nordjyllands Politi. Heldigvis kunne aktionen dog forholdsvis hurtigt afsluttes igen. En beboer i området kunne nemlig genforene den 82-årige kvinde med sin søn. - Jeg ved ikke, om hun var faret vild, eller hvad der var sket, men kvinden henvender sig i hvert fald ved et hus et stykke fra milen, og beboeren får hende så kørt tilbage, siger Jesper Sørensen.

Referat:
En 82-årig kvinde blev mandag eftermiddag væk fra sin familie under et besøg ved Råbjerg Mile.